สปส.ฟันกำไรอื้อทะลุ2.1หมื่นล้าน
ประกันสังคมโชว์กำไรครึ่งปี 2.1 หมื่นล้านบาท เพิ่มจากช่วงเดียวกันปีก่อน 3,300 ล้านบาท มั่นใจสิ้นปีมีลุ้นกำไร 4 หมื่นล้านบาท
31 ก.ค. 2555

ประกันสังคมโชว์กำไรครึ่งปี 2.1 หมื่นล้านบาท เพิ่มจากช่วงเดียวกันปีก่อน 3,300 ล้านบาท มั่นใจสิ้นปีมีลุ้นกำไร 4 หมื่นล้านบาท 
แหล่งข่าวจากคณะกรรมการประกันสังคม สำนักงานประกันสังคม (สปส.) เปิดเผยว่า ในช่วง 6 เดือนแรกของปี 2555 กองทุนประกันสังคม มีผลตอบแทนจากการลงทุนจำนวน 2.11 หมื่นล้านบาท แบ่งเป็นดอกเบี้ยรับจากเงินฝาก พันธบัตร และหุ้นกู้ 1.59 หมื่นล้านบาท เงินปันผลและกำไรจากการขายหลักทรัพย์ 5,200 ล้านบาท เมื่อเทียบกับช่วงเดียวกันของปีก่อนที่มีผลตอบแทน 1.78 หมื่นล้านบาท หรือเพิ่มขึ้น 3,308 ล้านบาท 
แหล่งข่าวเปิดเผยว่า เมื่อถึงสิ้นปี 2555 น่าจะทำกำไรถึง 4 หมื่นล้านบาท จากเมื่อสิ้นปี 2554 กองทุนประกันสังคมมีผลตอบแทนจากการลงทุนที่รับรู้แล้ว 3.6 หมื่นล้านบาท
ทั้งนี้ ณ สิ้นเดือน มิ.ย. 2555 กองทุนประกันสังคมมีเงินลงทุนรวม 9.2 แสนล้านบาท แบ่งลงทุนในหลักทรัพย์ที่มีความมั่นคงสูง ได้แก่ พันธบัตรรัฐบาล พันธบัตรรัฐวิสาหกิจที่มีกระทรวงการคลังค้าประกัน และหุ้นกู้เอกชน 7.32 แสนล้านบาท คิดเป็น 80% ของเงินลงทุน และลงทุนในหลักทรัพย์ที่มีความเสี่ยง ได้แก่ เงินฝากธนาคาร ตราสารหนี้อื่นๆ หน่วยลงทุน และหุ้นสามัญ 1.88 แสนล้านบาท คิดเป็น 20% ของเงินลงทุน
สำหรับเงินลงทุนของกองทุนประกันสังคม 9.2 แสนล้านบาท แบ่งเป็นเงินกองทุนกรณีสงเคราะห์บุตรและชราภาพ 8.01 แสนล้านบาท ซึ่งบริหารได้ผลตอบแทนย้อนหลัง 12 เดือนที่ 6 เงินกองทุนที่ดูแลผู้ประกันตนกรณีเจ็บป่วย ตาย ทุพพลภาพ คลอดบุตร 5.45 หมื่นล้านบาท บริหารผลตอบแทน 12 เดือนย้อนหลังได้ 4.83% 
เงินกองทุนกรณีว่างงาน 6.43 หมื่นล้านบาท บริหารได้ผลตอบแทนย้อนหลัง 12 เดือน 4.13% และเป็นเงินกองทุนมาตรา 40 จำนวน 703 ล้านบาท บริหารได้ผลตอบแทนย้อนหลัง 12 เดือน 3.463.16% 
อย่างไรก็ตาม การที่กองทุนประกันสังคมเติบโตอย่างรวดเร็วจนมีเงินลงทุนมากถึง 9.2 แสนล้านบาท ในปัจจุบันนั้น ส่วนหนึ่งเป็นเงินสมทบสะสม หลังหักค่าใช้จ่ายสิทธิประโยชน์ทั้ง 7 กรณี จากฝ่ายนายจ้าง ลูกจ้าง และรัฐบาล 6.64 แสนล้านบาท และอีกส่วนหนึ่งเป็นผลตอบแทนจากการลงทุนสะสมอีก 2.56 แสนล้านบาท
รายงานข่าวจากระทรวงแรงงาน เปิดเผยว่า รัฐบาลกำลังเสนอให้คณะกรรมการประกันสังคมพิจารณาปรับรูปแบบการลงทุน โดยหันไปลงทุนผ่านบริษัทเพื่อการลงทุนที่ให้ผลตอบแทนระยะยาวเพิ่มขึ้น แทนที่จะบริหารแบบราชการที่อาจจะทำให้ไม่สามารถตอบสนองความต้องการได้ทัน